חברת Augmedics הישראלית, אשר נוסדה לפני כשנה בדיוק, קיבלה מתנת יום הולדת חגיגית בצורת גיוס בסך 3 מיליון שקלים (800 אלף דולר) מחממת TerraLab ביקנעם. החברה פיתחה מערכת אשר מנצלת את יכולותיהן של משקפי המציאות הרבודה, בכדי לסייע למנתחים במהלך עבודתם על ידי הצגת אינפורמציה ׳מלאכותית׳ ורלוונטית לניתוח.
הדור הבא של חדרי הניתוח?
החברה אשר נוסדה בשנת 2014 זכתה באותה השנה במקום הראשון בתחרות ביזטק (BizTEC), המתקיימת במסגרת מרכז ברוניצה ליזמות בטכניון ובפרס כספי בסך 10,000 דולר. החברה אף התברגה בשנה שעברה לאחת מתוך תשע הקבוצות (מתוך 4,000 מיזמים) שעלו לגמר בתחרות אינטל לעסקים באירופה – Intel Business Challenge Europe.
לאחר זכייתה של החברה בתחרות בשנה שעברה, אמר מנכ״ל החברה ניסן אלימלך כי ״התחרות של BizTEC בה השתתפנו, ציידה אותנו בכלים מעשיים לגיבוש התוכנית העסקית ובעזרה מעשית מהמנטורים, ובראש ובראשונה העניקה לנו מסגרת והכניסה אותנו לשגרת עבודה. כל זה סייע לנו בפיתוח הטכנולוגיה ובתכנון הכיוונים העתידיים בפיתוח המוצר שלנו, ARGUS״.